b'\n_START_ARTICLE_\nInternatsionaalne S\xc3\xb5jakool\n_START_SECTION_\nKooli eellugu\n_START_PARAGRAPH_\nS\xc3\xb5jakooli eellaseks olid 14. novembril 1918 asutatud 3. N\xc3\xb5ukogude Petrogradi Soome jalav\xc3\xa4ekursused (3-\xd0\xb8 \xd0\xbf\xd0\xb5\xd1\x85\xd0\xbe\xd1\x82\xd0\xbd\xd1\x8b\xd0\xb5 \xd0\xa1\xd0\xbe\xd0\xb2\xd0\xb5\xd1\x82\xd1\x81\xd0\xba\xd0\xb8\xd0\xb5 \xd0\x9f\xd0\xb5\xd1\x82\xd1\x80\xd0\xbe\xd0\xb3\xd1\x80\xd0\xb0\xd0\xb4\xd1\x81\xd0\xba\xd0\xb8\xd0\xb5 \xd1\x84\xd0\xb8\xd0\xbd\xd1\x81\xd0\xba\xd0\xb8\xd0\xb5 \xd0\xba\xd1\x83\xd1\x80\xd1\x81\xd1\x8b), mis tegutsesid samuti Vassili saarel Sjezdov\xc3\xb5i liini (\xd0\xa1\xd1\x8a\xd0\xb5\xd0\xb7\xd0\xb4\xd0\xbe\xd0\xb2\xd1\x81\xd0\xba\xd0\xb0\xd1\x8f \xd0\xbb\xd0\xb8\xd0\xbd\xd0\xb8\xd1\x8f) t\xc3\xa4nava hoonetes, kus oli toimunud ka I \xc3\xbclevenemaaline t\xc3\xb6\xc3\xb6liste ja soldatite saadikute n\xc3\xb5ukogude kongress (I \xd0\x92\xd1\x81\xd0\xb5\xd1\x80\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xb8\xd0\xb9 \xd1\x81\xd1\x8a\xd0\xb5\xd0\xb7\xd0\xb4 \xd0\xa1\xd0\xbe\xd0\xb2\xd0\xb5\xd1\x82\xd0\xbe\xd0\xb2 \xd1\x80\xd0\xb0\xd0\xb1\xd0\xbe\xd1\x87\xd0\xb8\xd1\x85 \xd0\xb8 \xd1\x81\xd0\xbe\xd0\xbb\xd0\xb4\xd0\xb0\xd1\x82\xd1\x81\xd0\xba\xd0\xb8\xd1\x85 \xd0\xb4\xd0\xb5\xd0\xbf\xd1\x83\xd1\x82\xd0\xb0\xd1\x82\xd0\xbe\xd0\xb2)._NEWLINE_Jalav\xc3\xa4ekursuste juhendaja oli eestlasest endine Venemaa keisririigi staabikapten Aleksander Inno (Kuldver) (1887\xe2\x80\x931938) (ru), komissar soome kommunist Eino Rahja (fi) ja \xc3\xb5ppeosakonda juhtis endine Venemaa keisririigi Nikolai Kindralstaabi Akadeemia professor kindralmajor Pjotr Izmestjev (\xd0\x9f\xd0\xb5\xd1\x82\xd1\x80 \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\x98\xd0\xb7\xd0\xbc\xd0\xb5\xd1\x81\xd1\x82\xd1\x8c\xd0\xb5\xd0\xb2). _NEWLINE_Jalav\xc3\xa4ekursuste koosseisus oli ette n\xc3\xa4htud 200 kursanti, kursuste isikkoosseis olid jaotatud 8 jakku, igas jaos 15 kursanti: I, II, III, IV (kuulipildujajagu), V (suurt\xc3\xbckiv\xc3\xa4ejagu), VI, VII, VIII (sap\xc3\xb6\xc3\xb6ri ja pioneerijagu), kokku 134 kursanti._NEWLINE_Kursuste esimene lend l\xc3\xb5petas 1919. aasta kevadel ning l\xc3\xb5petanud 20 "punast komand\xc3\xb6ri" saadeti Venemaa kodus\xc3\xb5jas osalevatesse 1. ja 6. soome k\xc3\xbctipolku._NEWLINE_Kool tegutses Petrogradis Vassili saarel.\n_START_SECTION_\n\xc3\x95ppet\xc3\xb6\xc3\xb6\n_START_PARAGRAPH_\nP\xc3\xa4rast Internatsionaalse kooli eraldamist m\xc3\xa4\xc3\xa4rati kooli \xc3\xbclemaks Aleksander Inno, kes teenis kooli \xc3\xbclemana kuni 1926. aastani, mil kool nimetati \xc3\xbcmber Leningradi jalav\xc3\xa4ekooliks; s\xc3\xb5jakooli komissarina tegutses soome kommunist Otto Wille Kuusinen ja p\xc3\xa4rast teda soome kommunist Kustaa Rovio (fi)._NEWLINE_Kooli \xc3\xbclema aset\xc3\xa4itjad olid endised Venemaa keisririigi kindralstaabi ohvitserid kindralmajor Aleksei T\xc5\xa1erepennikov (1869\xe2\x80\x93\xc2\xa0?), alates 13. augustist 1921, kapten Mihhail Kostenko, alates 1. juunist 1921 ja kapten Pavel Mey._NEWLINE_\xc3\x95ppeained olid: taktika, rivim\xc3\xa4\xc3\xa4rused, topograafia, fortifikatsioon, rivi\xc3\xb5petus, matemaatika, geograafia, vene keel, poliit\xc3\xb5pe, ajalugu ja loodusteadus._NEWLINE_\xc3\x95ppet\xc3\xb6\xc3\xb6 kestis 3 aastat, sellest 1. aasta oli kursantide eelneva hariduse puudumise t\xc3\xb5ttu ettevalmistusklass, kus \xc3\xb5piti \xc3\xbcldhariduslikke \xc3\xb5ppeaineid; 2. aasta oli noorem klass, milles l\xc3\xa4biti koos \xc3\xbcldhariduslike ainetega ka s\xc3\xb5jandusega seotud aineid; \xc3\xb5ppekavas olid vene keel, matemaatika, geograafia, loodus\xc3\xb5petus; 3. aastal \xc3\xb5piti s\xc3\xb5jandusaineid ja marksismi-leninismi teooriat, poliit\xc3\xb6konoomiat, revolutsioonilise liikumise ajalugu, riigikorra aluseid ja poliitt\xc3\xb6\xc3\xb6d.\n_START_SECTION_\n\xc3\x95ppej\xc3\xb5ud\n_START_PARAGRAPH_\nInternatsionaalse S\xc3\xb5jakooli \xc3\xb5ppej\xc3\xb5ud olid endised Venemaa keisririigi kindralstaabi ohvitserid kindralmajor Pjotr Izmestjev (1873\xe2\x80\x931923), Mihhail Kamenski (1874\xe2\x80\x931937), Aleksandr Meder (1867\xe2\x80\x93\xc2\xa0?), Jacob Sivers (\xd0\xaf\xd0\xba\xd0\xbe\xd0\xb2 \xd0\xaf\xd0\xba\xd0\xbe\xd0\xb2\xd0\xbb\xd0\xb5\xd0\xb2\xd0\xb8\xd1\x87 \xd0\xa1\xd0\xb8\xd0\xb2\xd0\xb5\xd1\x80\xd1\x81) (1869\xe2\x80\x931931), polkovnik Ivan Ma\xc5\xa1meer\xe2\x80\x93Vlad\xc3\xb5t\xc5\xa1in (1881\xe2\x80\x931938), Sergei Bartenjov (1875\xe2\x80\x93?).\n_START_SECTION_\nKursandid\n_START_PARAGRAPH_\nS\xc3\xb5jakooli kursantkoosseisu moodustasid enamikus Soome kodus\xc3\xb5ja j\xc3\xa4rel N\xc3\xb5ukogude Venemaale p\xc3\xb5genenud Soome Punakaardi v\xc3\xb5itlejad, keda valmistati s\xc3\xb5jaliselt ette tulevaseks riigip\xc3\xb6\xc3\xb6rdeks Soomes v\xc3\xb5i avalikuks s\xc3\xb5jategevuseks Soomega, kommunistliku riigikorra kehtestamiseks, N\xc3\xb5ukogude Venemaal j\xc3\xa4rgitava maailmarevolutsiooni kontseptsiooni raames. Soome p\xc3\xa4ritolu ohvitseridega komplekteeriti ka Karjalas moodustatud Karjala ANSV Karjala j\xc3\xa4\xc3\xa4gripataljon._NEWLINE_Lisaks soomlastele olid moodustatud \xc3\xb5pper\xc3\xbchmad ka teistele Venemaa piiri\xc3\xa4\xc3\xa4rsete riikide rahvuste esindajatele, keda samuti valmistati ette s\xc3\xb5jategevuseks ning riigip\xc3\xb6\xc3\xb6rdekatseteks oma kodumaal: moodustatud olid \xc3\xb5pperoodud eestlastele, l\xc3\xa4tlastele, leedulastele, sakslastele, rootslastele ja ka korealastele.'